Source: http://www.uvzsr.sk/index.php?option=com_content&view=article&id=1356%3Aoznamovanie-innosti-veducich-k-oiareniu&catid=70%3Aradiana-ochrana&Itemid=101
Timestamp: 2019-09-21 04:35:24+00:00
Document Index: 4840484

Matched Legal Cases: ['§ 24', '§ 22', '§23', '§25', '§28', '§ 4', '§ 23']

Na vykonávanie činnosti vedúce k ožiareniu, ktoré nie sú podľa § 24 zákona č. 87/2018 Z.z. o radiačnej ochrane oslobodené od oznamovacej povinnosti je potrebné podľa závažnosti z hľadiska radiačnej ochrany (podľa § 22 ods. 1 zákona č. 87/2018 Z.z.):
a) oznámenie (§23),
b) registrácia (§25),
c) povolenie (§28).
Fyzická osoba – podnikateľ alebo právnická osoba je povinná oznámiť príslušnému regionálnemu úradu verejného zdravotníctva alebo inému orgánu radiačnej ochrany (podľa § 4 ods. 1 písm. d) až g) zákona č. 87/2018 Z.z.) v rozsahu jeho pôsobnosti najneskôr desať pracovných dní pred začatím plánovanej činnosti používanie:
a) prenosného prístroja alebo laboratórneho prístroja na röntgenfluorescenčnú analýzu,
b) generátora žiarenia skonštruovaného tak, že na ktoromkoľvek voľne prístupnom mieste vo vzdialenosti 0,1 m od povrchu zariadenia príkon dávkového ekvivalentu je menší ako 0,010 mSv.h-1, ak jeho používanie nepodlieha povoľovaniu alebo registrácii,
c) uzavretého žiariča, ktorého aktivita neprekračuje desaťnásobok aktivity umožňujúcej vyňatie spod administratívnej kontroly podľa prílohy č. 5 zákona č. 87/2018 Z.z., tabuľky č.1, stĺpca č. 2,
d) otvoreného žiariča, pri ktorom súčet podielov aktivít jednotlivých rádionuklidov a príslušných hodnôt aktivít týchto rádionuklidov, ktoré umožňujú vyňatie rádioaktívnej látky spod administratívnej kontroly podľa prílohy č. 5 zákona č. 87/2018 Z.z., tabuľky č. 1 stĺpca č. 2, neprekračuje 10,
e) periférneho kostného denzitometra.
Oznámenie o plánovanom vykonávaní činnosti vedúcej k ožiareniu podľa § 23 ods. 1 zákona 87/2018 Z.z. musí obsahovať:
a) obchodné meno, právnu formu, sídlo a identifikačné číslo, ak je oznamovateľ právnická osoba,
b) meno, priezvisko, obchodné meno, miesto podnikania a identifikačné číslo, ak je oznamovateľ fyzická osoba – podnikateľ,
c) opis a rozsah činnosti vedúcej k ožiareniu,
d) doklad o zaškolení pracovníkov dodávateľom alebo výrobcom, používaných zdrojov ionizujúceho žiarenia,
e) miesto a dátum začatia vykonávania činnosti vedúcej k ožiareniu,
f) špecifikáciu zdrojov ionizujúceho žiarenia, ich počet a adresu pracoviska, kde sa nachádzajú,
g) predpokladaný spôsob skončenia vykonávania činnosti vedúcej k ožiareniu,
h) predpokladaný dátum skončenia vykonávania činnosti vedúcej k ožiareniu, ak je známy,
i) prevádzkový poriadok.
Ak oznámenie spĺňa požiadavky, príslušný orgán radiačnej ochrany vydá oznamovateľovi do 30 dní odo dňa doručenia oznámenia potvrdenie o zaevidovaní oznámenej činnosti.